PRITARTA

Klaipėdos miesto savivaldybės

tarybos 2013 m. d.

sprendimu Nr.

**VŠĮ KLAIPĖDOS KRAŠTO BURIAVIMO SPORTO MOKYKLOS „ŠIAURYS“ STEIGIMO SUTARTIS**

Šia steigimo sutartimi steigiama viešoji įstaiga Klaipėdos krašto buriavimo sporto mokykla „Šiaurys“ (toliau – Įstaiga).

**I. STEIGĖJAI**

1. Steigėjai:

1.1. Klaipėdos miesto savivaldybė, buveinė: Danės g. 17, LT-92117 Klaipėda, kodas 111100775. Institucija, kuriai pavedama atstovauti Klaipėdos miesto savivaldybei – Klaipėdos miesto savivaldybės ~~administracija, buveinė: Liepų g. 11, LT-91502 Klaipėda, kodas 188710823, atstovė – Klaipėdos miesto savivaldybės administracijos direktorė Judita Simonavičiūtė;~~ **administracijos direktorė Judita Simonavičiūtė, buveinė: Liepų g. 11, LT-91502 Klaipėda, kodas 188710823;**

1.2. Klaipėdos rajono savivaldybė, buveinė: Klaipėdos g. 2, LT-96130 Gargždai, kodas 188773688. Institucija, kuriai pavedama atstovauti Klaipėdos rajono savivaldybei – Klaipėdos rajono savivaldybės administracijos direktorius Česlovas Banevičius;

1.3. Klaipėdos miesto jūrinis buriuotojų klubas, buveinė: Žvejų g. 24, LT-91248 Klaipėda, kodas 293182780. Atstovas – klubo prezidentas Salvijus Paškauskas.

**II. Steigiamos įstaigos pavadinimas ir Buveinė, TEISINĖ FORMA IR STATUSAS**

2. Įstaiga yra savo pavadinimą turintis ribotos civilinės atsakomybės viešasis juridinis asmuo.

3. Įstaigos pavadinimas – viešoji įstaiga Klaipėdos krašto buriavimo sporto mokykla „Šiaurys“.

4. Įstaigos buveinės adresas: Pilies g. 2A, LT-91240 Klaipėda, Lietuvos Respublika.

5. Įstaiga veikia ir savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos viešųjų įstaigų įstatymu, kitais Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais ir savo įstatais.

6. Įstaiga steigiama neribotam laikui.

7. Įstaiga laikoma įsteigta nuo jos įregistravimo Lietuvos Respublikos juridinių asmenų registre.

8. Įstaigos finansiniai metai yra kalendoriniai metai. Įstaigos pirmaisiais finansiniais metais yra laikomas laikotarpis nuo jos įsteigimo dienos iki kalendorinių metų pabaigos.

**III. ĮSTAIGOS VEIKLOS TIKSLAI IR SRITYS**

9. Įstaigos veiklos tikslai:

9.1. per buriavimo sportą skatinti vaikų ir jaunimo saviraišką, ugdyti jaunus talentingus sportininkus, specialistų parengtomis ir praktikoje patvirtintomis priemonėmis rengti juos tinkamai atstovauti Klaipėdos krašto, šalies ir kituose tarptautiniuose renginiuose;

9.2. propaguoti buriavimo sportą, sportiniais pasiekimais padėti formuoti gerą Klaipėdos krašto ir Lietuvos kaip jūrinės valstybės įvaizdį;

9.3. buriavimo sporto priemonėmis padėti ugdyti ir lavinti sveiką, morališkai tvirtą asmenybę;

9.4. pagal savo veiklos sritį dalyvauti įgyvendinant Klaipėdos miesto savivaldybės ir Klaipėdos rajono savivaldybės kūno kultūros ir sporto plėtros programas.

10. Įstaigos veiklos sritys:

10.1. neformalusis vaikų bei suaugusiųjų švietimas;

10.2. mokomojo treniruočių proceso organizavimas, varžybų, stovyklų, įvairių kitų sporto renginių vykdymas;

10.3. buriavimo pradmenų mokymo paslaugų teikimas krašto vaikams ir jaunimui;

10.4. įvairaus lygio vaikų ir jaunimo buriuotojų komandų ruošimas dalyvauti šalies ir tarptautiniuose sporto renginiuose;

10.5. kitų buriavimo sportui giminingų sporto šakų propagavimas, mokymas, renginių organizavimas;

10.6. veiklos vykdymas kitose, Įstaigos aukščiausio valdymo organo nustatytose, srityse.

11. Įstaigos veiklos rūšys pagal Ekonominės veiklos rūšių klasifikatorių:

11.1. vaikų poilsio stovyklų veikla, kodas – 55.20.20;

11.2. reklama, kodas – 73.1;

11.3. sportinis ir rekreacinis švietimas, kodas – 85.51;

11.4. sportinė veikla, pramogų ir poilsio organizavimo veikla, kodas – 93;

11.5. sportinė veikla, kodas – 93.1;

11.6. sporto įrenginių eksploatavimas, kodas – 93.11;

11.7. sporto klubų veikla, kodas – 93.12;

11.8. kita sportinė veikla, kodas – 93.19;

11.9. pramogų ir poilsio organizavimo veikla, kodas – 93.2;

11.10. kita pramogų ir poilsio organizavimo veikla, kodas – 93.29.

12. Įstaiga turi teisę užsiimti kita nenurodyta veikla, jei ji neprieštarauja Lietuvos Respublikos įstatymams. Veiklą, kuri yra licencijuojama arba vykdoma nustatyta tvarka, Įstaiga gali vykdyti tik gavusi atitinkamus leidimus.

**IV. STEIGĖJŲ TURTINIAI IR NETURTINIAI ĮSIPAREIGOJIMAI, JŲ VYKDYMO TVARKA IR TERMINAI**

13. Steigėja Klaipėdos miesto savivaldybė po Įstaigos įregistravimo Lietuvos Respublikos juridinių asmenų registre įsipareigoja:

13.1. per 2 mėnesius nuo Įstaigos kaupiamosios sąskaitos atidarymo įnešti 100000 Lt (vieną šimtą tūkstančių litų) steigiamąjį įnašą dalininkų kapitalui suformuoti;

13.2. perduoti Įstaigai pagal panaudos sutartį dalį Klaipėdos miesto savivaldybei nuosavybės teise priklausančių patalpų, esančių Pilies g. 2A, LT-91240 Klaipėda, buveinei ir mokomajai klasei įrengti.

14. Steigėja Klaipėdos rajono savivaldybė po Įstaigos įregistravimo Lietuvos Respublikos juridinių asmenų registre įsipareigoja:

14.1. per 2 mėnesius nuo Įstaigos kaupiamosios sąskaitos atidarymo įnešti 50000 Lt (penkiasdešimt tūkstančių litų) steigiamąjį įnašą dalininkų kapitalui suformuoti;

14.2. atleisti įstaigą nuo nuomos mokesčių, naudojantis keturiomis švartavimosi vietomis bei elingu Drevernos prieplaukoje, Drevernos k., Klaipėdos r.

15. Steigėjas Klaipėdos miesto jūrinis buriuotojų klubas po Įstaigos įregistravimo Lietuvos Respublikos juridinių asmenų registre įsipareigoja:

15.1. per 2 mėnesius perduoti Įstaigai jos veiklai vykdyti reikalingą materialųjį turtą (sąrašas pridedamas);

15.2. įstatymų nustatyta tvarka ir terminais atlikti visus įstatymuose bei šioje sutartyje nustatytus veiksmus, reikalingus tinkamai Įstaigą įregistruoti Lietuvos Respublikos juridinių asmenų registre.

16. Steigėjai įsipareigoja šioje sutartyje nustatyta tvarka ir terminais įnešti šios sutarties 13, 14 ir 15 punktuose nurodytus turtinius įnašus ir šių įnašų nedidinti po sutarties pasirašymo iki įstatų įregistravimo, o po įstatų įregistravimo įnašus didinti tik įstatuose nustatyta tvarka.

17. Steigėjai įsipareigoja neperleisti savo teisių pagal šią sutartį kitiems asmenims be išankstinio rašytinio kito steigėjo sutikimo.

18. Steigėjai neturi jokių kitų turtinių ar neturtinių įsipareigojimų Įstaigai, išskyrus numatytuosius šios sutarties 13, 14 ir 15 punktuose. Tuo atveju, jeigu vienas iš steigėjų neįvykdo atitinkamai sutarties punktuose nustatytų įsipareigojimų numatytais terminais, steigėjai vieno iš steigėjų (nepažeidusio savo įsipareigojimų) reikalavimu sprendžia Įstaigos likvidavimo klausimą.

**V. STEIGIMO IŠLAIDŲ KOMPENSAVIMO TVARKA**

19. Visos mokėjimo dokumentais pagrįstos steigėjų išlaidos, susijusios su Įstaigos steigimu, laikomos Įstaigos steigimo išlaidomis.

20. Įstaigos steigimo metu steigimo išlaidas apmoka steigėjo Klaipėdos miesto jūrinio buriuotojų klubo atstovas. Atlyginimas atstovui už Įstaigos steigimą nemokamas.

21. Dokumentais pagrįstos steigimo išlaidos steigėjams kompensuojamos iš Įstaigos lėšų per tris mėnesius nuo Įstaigos įregistravimo.

**VI. ASMENYS, TURINTYS TEISĘ ATSTOVAUTI STEIGIAMAI ĮSTAIGAI, JŲ TEISĖS IR ĮGALIOJIMAI**

22. Steigėjai paveda Klaipėdos miesto savivaldybės atstovui teisės aktų nustatyta tvarka iki Įstaigos steigiamojo susirinkimo sušaukimo organizuoti konkursą Įstaigos vadovo pareigoms užimti. Kvalifikaciniai reikalavimai vadovui nustatomi visų steigėjų bendru sutarimu. Komisija pretendentų atrankai į Įstaigos vadovo pareigas sudaroma iš 6 (šešių) narių, kuriuos siūlo visi steigėjai po 2 (du).

23. Steigėjai paveda steigėjo Klaipėdos miesto jūrinio buriuotojų klubo atstovui (toliau – Atstovas) atstovauti Įstaigai jos steigimo laikotarpiu su teise pasirašyti bei steigiamos Įstaigos vardu ir interesais atlikti visus jos tinkamam įregistravimui reikalingus veiksmus, bet jais neapsiribojant:

23.1. steigiamos Įstaigos kaupiamosios sąskaitos atidarymas Lietuvos Respublikoje registruotame banke;

23.2. reikalingų sandorių steigiamos Įstaigos vardu sudarymas;

23.3. atstovavimas steigiamai Įstaigai Lietuvos Respublikos juridinių asmenų registre. Atstovas privalo per 1 (vieną) mėnesį nuo šios sutarties pasirašymo dienos pateikti Lietuvos Respublikos juridinių asmenų registrui Įstaigos registravimui reikalingus dokumentus;

23.4. atstovavimas steigiamai Įstaigai santykiuose su kitomis valstybinėmis įstaigomis;

23.5. Įstaigos steigimo dokumentų projektų parengimas ir pateikimas steigėjams;

23.6. Įstaigos steigiamojo susirinkimo sušaukimas;

23.7. reikalingų steigiant Įstaigą prašymų ir kitų dokumentų pasirašymas, pateikimas bei atsiėmimas;

23.8. kitų su Įstaigos įsteigimu ir įregistravimu susijusių ir tam reikalingų veiksmų vykdymas (tarp jų – Įstaigos antspaudo užsakymas ir pagaminto antspaudo atsiėmimas, Įstaigos įregistravimas mokesčių mokėtoju Valstybinėje mokesčių inspekcijoje ir draudėju Valstybinio socialinio draudimo fondo valdybos teritoriniame skyriuje).

24. Atstovas privalo per 7 (septynias) dienas nuo Įstaigos įregistravimo Lietuvos Respublikos juridinių asmenų registre perduoti Įstaigos vadovui visus su Įstaigos steigimu susijusius dokumentus.

**VII. STEIGIAMOJO SUSIRINKIMO SUŠAUKIMO IR SPRENDIMŲ PRIĖMIMO JAME TVARKA**

25. Atstovas per 10 (dešimt) dienų nuo šios sutarties ir įstatų pasirašymo sušaukia Įstaigos steigiamąjį susirinkimą, kuriame paskiriamas Įstaigos vadovas ir išrenkama valdyba. Apie steigiamąjį susirinkimą steigėjai informuojami raštu, kartu pateikiant darbotvarkės klausimų projektus.

26. Valdybos nariais renkami trys asmenys, kurių po vieną kandidatūrą siūlo visi steigėjai. Valdyba iš savo narių išrenka valdybos pirmininką.

27. Kiekvienas steigėjas Įstaigos steigiamajame susirinkime turi po vieną balsą. Steigiamojo susirinkimo sprendimai priimami paprasta visų steigėjų balsų dauguma.

28. Steigėjas turi teisę įgalioti kitą asmenį balsuoti už jį steigiamajame susirinkime ar atlikti kitus teisinius veiksmus.

**VIII. GINČŲ TARP STEIGĖJŲ SPRENDIMO TVARKA**

29. Ginčai tarp steigėjų sprendžiami derybomis.

30. Steigėjams nesusitarus per 30 (trisdešimt) kalendorinių dienų nuo ginčo kilimo, ginčas perduodamas spręsti Lietuvos Respublikos teismui Lietuvos Respublikos įstatymų nustatyta tvarka.

31. Jeigu vienas iš steigėjų nevykdo įsipareigojimų pagal šią sutartį, kitam steigėjui atlygina dėl to patirtus nuostolius.

**IX. KITOS SUTARTIES NUOSTATOS**

32. Ši sutartis yra sudaryta pagal Lietuvos Respublikos įstatymus ir įsigalioja nuo jos pasirašymo dienos.

33. Ši sutartis gali būti pakeista ar papildyta iki Įstaigos įregistravimo steigėjų rašytiniu susitarimu. Visi šios sutarties pakeitimai ar papildymai laikomi neatskiriama jos dalimi. Šią sutartį papildžius ar pakeitus iki Įstaigos įregistravimo Lietuvos Respublikos juridinių asmenų registre, Lietuvos Respublikos juridinių asmenų registrui kartu su kitais Įstaigai įregistruoti reikalingais dokumentais turi būti pateikiami ir šios sutarties pakeitimai ar papildymai.

34. Neįregistravus Įstaigos, steigėjo įnašas, jeigu buvo įneštas, turi būti grąžinamas steigėjo prašymu.

35. Ši sutartis yra sudaryta šešiais vienodos teisinės galios egzemplioriais, kurie duodami steigėjams, notarui, viešajai įstaigai bei registro tvarkytojui.

**X. STEIGĖJŲ ADRESAI IR PARAŠAI**

|  |  |  |  |  |  |  |
| --- | --- | --- | --- | --- | --- | --- |
| *(steigėjas; įgaliotas asmuo)* |  | *(parašas)* |  | *(vardas ir pavardė)* |  | *(data)* |

|  |  |  |  |  |  |  |
| --- | --- | --- | --- | --- | --- | --- |
| *(steigėjas; įgaliotas asmuo)* |  | *(parašas)* |  | *(vardas ir pavardė)* |  | *(data)* |

|  |  |  |  |  |  |  |
| --- | --- | --- | --- | --- | --- | --- |
| *(steigėjas; įgaliotas asmuo)* |  | *(parašas)* |  | *(vardas ir pavardė)* |  | *(data)* |